Tirsdag mødtes 11 bosteder fra hele Nordjylland til deres årlige cykelløb. Det vigtigste for deltagerne i cykelløbet er at have en god dag med vennerne.

Der var sol på himlen og sved på panden, da 123 udviklingshæmmede og 30 pædagoger tirsdag indtog vejene omkring Farsø til deres årlige cykelløb. Der var to ruter at vælge mellem i dagens løb. En på 30 kilometer og en på 43 kilometer. - Jeg elsker at cykle, så det her er dejligt, siger Line Pedersen fra bostedet Lonsgaarden. Det var 9. gang at bostedet Dalgaarden og Huset Farsø arrangerer cykelløbet for de udviklingshæmmede. Cykelløbet handler om meget andet end at træde i pedalerne. - Formålet er at de unge mennesker de møder hinanden og at de skaber nogle relationer. De hygger sig sammen og får noget god motion, siger Søren Paustian, pædagog på Dalgaarden. Ruten bød på grusveje og store bakker, men deltagerne tog det med et smil og trådte endnu mere til i pedalerne. Der var dog også noget at glæde sig til ved målstregen. - Jeg glæder mig til at blive færdig, så skal jeg spise kage, fortæller Line Pedersen lige inden hun når målstregen. Dagen var dog ikke omme da deltagerne nåede målstregen. Aftenen byder på en stor fest for alle de deltagende bosteder.